K เข้าเทรด mai พรุ่งนี้ ไม่หวั่นตลาดผันผวน มั่นใจพื้นฐานดี ราคา IPO เหมาะสม
K เข้าเทรด mai พรุ่งนี้ ไม่หวั่นตลาดผันผวน มั่นใจพื้นฐานดี ราคา IPO เหมาะสม
17 ธ.ค. 2558

นายชยวัฒน์ พิเศษสิทธิ์ ประธานกรรมการ บริษัท คิงส์เมน ซี.เอ็ม.ที.ไอ จำกัด (มหาชน) หรือ K เปิดเผยว่า บริษัทเข้าทำการซื้อขายในตลาดหลักทรัพย์ (mai) พรุ่งนี้ (18 ธ.ค.58) เชื่อมั่นนักลงทุนจำนวนมากรอเป็นเจ้าของ หลังพลาดโอกาสจับจองช่วงเปิดขายไอพีโอ มั่นใจธุรกิจเติบโตจากปัจจัยพื้นฐาน แผนขยายธุรกิจชัดเจน รองรับการเจริญเติบโตของธุรกิจห้างสรรพสินค้าและงานแสดงสินค้า อีกทั้งจำนวน IPO 60,000,000 หุ้น ราคาหุ้นละ 5.80 บาท ได้ตั้งเผื่อความผันผวนของภาวะตลาดไว้แล้ว
บริษัทฯ เป็นหนึ่งในผู้นำในอุตสาหกรรมออกแบบและตกแต่งอย่างครบวงจร (One-Stop-Shop Solution) ที่มีศักยภาพในการแข่งขันที่โดดเด่น และมีความพร้อมที่จะก้าวขึ้นเป็นหนึ่งในผู้นำในธุรกิจ จากประสบการณ์อันยาวนานกว่า 26 ปี และการสนับสนุนจากพันธมิตรหลักทางธุรกิจคือ Kingsmen Creative (Singapore)
บล.ธนชาต ในฐานะที่ปรึกษาทางการเงิน และผู้จัดการการจัดจำหน่าย และรับประกันการจำหน่ายหุ้นสามัญของ K เปิดเผยว่า แม้ในช่วงนี้ตลาดจะอยู่ในภาวะที่ค่อนข้างผันผวน แต่บล.ธนชาตยังมีความเชื่อมั่นสำหรับโอกาสในการเติบโตของบริษัทฯ ในอนาคต จากการนำเงิน IPO มาใช้ขยายโรงงานเพื่อผลิตชิ้นงานตกแต่งภายในรองรับการเติบโตของภาคอุตสาหกรรมค้าปลีกของประเทศ และรองรับการขยายตัวของธุรกิจงานแสดงสินค้าและนิทรรศการ (MICE) รวมถึงการขยายธุรกิจไปยังเมียนมาร์ ซึ่งบริษัทฯยังมีช่องทางในการขยายตัวได้อีกมากหลังจากการระดมทุนในครั้งนี้ เนื่องจากจะสามารถเพิ่มขีดความสามารถในการแข่งขัน และกำลังการผลิตให้เพิ่มสูงขึ้นได้
หุ้น K ถือเป็นหนึ่งในหุ้น MAI ที่มีความโดดเด่น ซึ่ง บล.ธนชาต เชื่อมั่นว่าหุ้น K จะช่วยสร้างสีสันให้กับหุ้นในหมวด Property &amp; Construction ได้เป็นอย่างดี เป็นโอกาสและทางเลือกสำหรับนักลงทุนที่พร้อมจะเติบโตไปด้วยกัน